Што се очекува од посетата на Барак Обама на Саудиска Арабија?
Претстојната посета е можност за зајакнување на врските меѓу двете земји, но ќе има влијание и пошироко во регионот
Американскиот претседател Барак Обама идната недела ќе ја посети Саудиска Арабија, при што ќе се сретне со кралот Абдула, само еден ден пред да замине за Каиро. Односите меѓу САД и Саудиска Арабија датираат уште од формирањето на саудиското кралство во 30-те години, а се зајакнаа откако неколку години подоцна американска компанија откри нафта во оваа земја. Саудиска Арабија стана клучен американски сојузник за време на Студената војна. И покрај краткотрајните затегнати врски, американско-саудиските односи главно се стабилни. Многумина аналитичари на престојната посета на Обама на Саудиска Арабија, гледаат како на можност за обнова на врските меѓу двете земји, како и истакнување на многуте заеднички грижи, вклучувајќи го Иран, арапско-израелскиот конфликт и глобаланата економска криза. Кралот Абдула дојде на власт во август 2005, по смртта на неговиот полубрат кралот Фахд. Кралот Абдула има реноме дека е народен човек и реформист. За време на владеењето, саудискиот крал беше затечен во насилна војна против терористите на Ал Каида и во последниве неколку години успеа во нивното совладување, и во голем дел беше вратен редот и мирот во земјата. Директорот на Карнеги центарот за мир на Блискиот Исток, Пол Салем, вели дека кралот Абдула е клучниот фактор за подобрување на американските односи со арапскиот и муслиманскиот свет. Според овој експерт, економијата и безбедносните прашања најверојатно ќе бидат во фокусот на разговорите меѓу Барак Обама и кралот Абдула. „Саудиска Арабија е главниот играч по прашањата за Заливот, безбедноста во Заливот, нафтата и тензиите со Иран, така што сигурен сум дека на овие теми има многу да се разговара. Саудиска Арабија ја потегна арапската мировна иницијатива во 2002-та, и е главен фактор во арапско-израелскиот мировен процес. Како дополнение, оваа земја е главен играч и во глобалната економска криза низ која минуваат САД“, изјави Салем. Калед ал-Маена, уредник на саудискиот дневен весник на англиски, „Араб њуз“, смета дека Саудијците на Обама би сакале да му предочат неколку работи: „Како прво, тука е потребата од чесна американска политика, појасен пристап кон прашањата за Блискиот Исток, а тука се мисли на целата територија на Блискиот Исток, Палестина, земјите од Заливот, па дури и Пакистан“, вели ал-Маена. Сојузникот на САД, Израел, исто така со голем интерес ја очекува посетата на Обама на Саудиска Арабија. Експертите велат израелската влада на Саудиска Арабија, како и на Јордан и Египет, гледа како на фронт против Иран. Според нив, подобрите односи меѓу Вашингтон и Ријад, ќе значат и можност Америка да изврши притисок врз Саудијците за справување со се` поголемото влијание на Иран на Блискиот Исток. Саудиска Арабија долго време беше против-тежа за Иран во областа на Заливот и нејзините врски со Блискиот исток и`даваат способност да смируваат различни регионални судири.